– Det er med stor sorg vi må meddele at vår mor, Mille-Marie Treschow, døde lørdag 29. september, 64 år gammel, etter sykdom, sier Michael Stang Treschow i en pressemelding.

Mille-Marie Treschow ble født 3. april 1954 i Larvik i Vestfold. Hun var en av Norges rikeste kvinner og overtok som eneeier av det tradisjonsrike Treschow-Fritzøe-konsernet i 1986.

Mille-Marie Treschow da hun åpnet spahotellet Farris bad i 2009. Foto: Terje Bendiksby / NTB scanpix

Viet livet til konsernet

I pressemeldingen som er sendt ut legges det vekt på at Mille-Marie Treschow brukte store deler av sitt liv til å bygge opp og modernisere konsernet som i dag har aktiviteter innen skog, eiendom, steinindustri og byggevarehandel.

– Mamma hadde et stort hjerte for Treschow-Fritzøe og alle som jobber her. Hun har hatt stor betydning for utviklingen av selskapet fra et tradisjonelt skogsdriftselskap til et moderne industrikonsern.

Mille-Marie Treschow var den første kvinnelige lederen av Treschow-Fritzøe konsernet. Her i et intervju med NRK fra 2011. Du trenger javascript for å se video. Mille-Marie Treschow var den første kvinnelige lederen av Treschow-Fritzøe konsernet. Her i et intervju med NRK fra 2011.

Ber om ro

Selv om hun var ute av den daglige drift var hun sterkt engasjert i selskapet, skriver sønnen videre.

– Det var dette hun levde og åndet for, sier Michael Stang Treschow, som ber om at familien får fred i en krevende tid.

Mille-Marie Treschow etterlater seg to barn. Hun var datter av brukseier Gerhard Aage Treschow og Nanna f. Treschow.

Fra 2004 til 2012 var Treschow gift med Stein Erik Hagen, også kjent som Rimi-Hagen.

Mille-Marie Treschow giftet seg med Stein Erik Hagen i 2004 Du trenger javascript for å se video. Mille-Marie Treschow giftet seg med Stein Erik Hagen i 2004

– Hun har betydd enormt mye for Larvik kommune

Ordfører Rune Høiseth i Larvik kommune sier at han mottok nyheten om dødsfallet til Mille-Marie Treschow med et sjokk og vantro.

– For det er ikke mange dagene siden jeg var i kontakt med Mille-Marie Treschow i forbindelse med en boklansering hun skulle ha om ganske kort tid. Det er så leit når en får sånne beskjeder og jeg sender kondolanse til hennes nærmeste, både barn og alle rundt henne, sier han.

Ordfører i Larvik kommune Rune Høiseth er sjokkert over nyheten. Han husker Mille-Marie Treschow som en god forretningskvinne og et godt medmenneske. Foto: Jan Gulliksen / NRK

Høiseth poengterer at Mille-Marie Treschow har betydd enormt mye for Larvik kommune.

– Konsernet har vært med på å skape mange verdier, mange arbeidsplasser gjennom mange år. Og alle de årene Mille-Marie har holdt på, så har hun virkelig vært med å ta del i vekstutviklingen i Larvik kommune.

Han avslutter med å si at hun har satt dype spor etter seg.

– Jeg er helt sikker på at mye av den gode forretningen, og alt det som Mille-Marie sto for, vil bli videreført. Vi har veldig mye å takke Mille-Marie Treschow for med alt det hun har bidratt med i lokalsamfunnet.